寄洪雅令孫良臣
作者：晁公遡
朝代：宋

paragraphs: 志士居世間，要爲鶴鳴皋。
誰能如羊豕，料揀充豢牢。
吾邦孫卿子，閉門長蓬蒿。
慨然請治劇，不憚簿領勞。
地雖百乘小，名與九頂高。
老翁喜相語，得見今官曹。
令行有盜奔，冬煖無兒號。
君豈求人知，知亦未易遭。
大哉龍伯國，乃欲舉六鼇。
區區畢吏部，竟日把兩螯。
且當置是事，痛飲讀離騷。